学而第一

《论语》 · 孔子弟子及再传弟子

子曰：学而时习之，不亦说乎？有朋自远方来，不亦乐乎？人不知而不愠，不亦君子乎？

有子曰：其为人也孝弟，而好犯上者，鲜矣；不好犯上而好作乱者，未之有也。君子务本，本立而道生。孝弟也者，其为仁之本与！

子曰：巧言令色，鲜矣仁。

曾子曰：吾日三省吾身：为人谋而不忠乎？与朋友交而不信乎？传不习乎？

子曰：弟子入则孝，出则弟，谨而信，泛爱众，而亲仁。行有余力，则以学文。

子曰：君子不重则不威，学则不固。主忠信。无友不如己者。过则勿惮改。

曾子曰：慎终追远，民德归厚矣。

有子曰：礼之用，和为贵。先王之道斯为美，小大由之。

子曰：君子食无求饱，居无求安，敏于事而慎于言，就有道而正焉，可谓好学也已。

子曰：不患人之不己知，患不知人也。